Delroy Lindo

**Delroy Lindo** (s. 18. marraskuuta 1952 Lontoo, Englanti) on yhdysvaltalainen näyttelijä. Hän näytteli uransa alussa erityisesti teatterissa, mutta siirtyi 1990-luvulla enemmän elokuviin. Hän sai mainetta 1990-luvun alussa erityisesti Spike Leen elokuvista. Lindo joutui kuitenkin 1990-luvun puolivälin jälkeen sivurooleihin ja televisiovierailuihin. Lindon paluu huipulle oli televisiosarja *[[The Good Fight]]* (2017–2020) ja Leen ohjaama draama *[[Da 5 Bloods]]* (2020). Lindo sai 2026 elokuvasta *[[Sinners]]* Oscar-ehdokkuuden. Aiemmin urallaan hän on ollut ehdokkaana muun muassa Tony- ja Critics’ Choice -palkintoon.

## Elämäkerta
### Varhaisvuodet
Delroy Lindo syntyi 1952 Lontoon Lewishamissa. Hänen vanhempansa olivat niin sanottua Windrush-sukupolvea, joka muutti Jamaikalta Britanniaan toisen maailmansodan jälkeen. Delroyn äiti työskenteli sairaanhoitajana, ja hän oli saapunut Britanniaan 1951. Hänen isänsä puolestaan työskenteli monissa eri tehtävissä.

Lindo eli ensimmäiset 12 vuotta elämästään Britanniassa ja muutti sitten äitinsä kanssa Toronton kautta San Franciscoon. Hän aloitti 24-vuotiaana opinnot American Conservatory Theaterissa ja valmistui 1979. Hän oli kiinnostunut näyttelemistä oltuaan mukana peruskoulun joulukuvaelmassa.

### Näyttelijänura
Lindon elokuvadebyytti oli vuonna 1976 ilmestyneessä komediassa *[[Find the Lady]]*. Hän näytteli kolme vuotta myöhemmin Yhdysvaltain asevoimien kersanttia elokuvassa *[[Juhlat ovat ohi]]*. Lindo keskittyi 1980-luvulla pääosin teatteriin, ja hänen ensimmäinen esiintyminen Broadwayllä oli 1982 näytelmässä *[[”Master Harold”...and the Boys]]*.

Lindon itsensä mukaan teatteriin keskittyminen ei varsinaisesti ollut tietoinen valinta, vaikka niin on muutamia kertoja väitettykin. Hän näytteli 1980-luvulla muun muassa näytelmissä *[[Macbeth]]* ja *A Raisin in the Sun*. Lindo sai 1988 Tony-ehdokkuuden näytelmästä *Joe Turner’s Come and Gone*.

Ohjaaja Spike Lee oli nähnyt Lindon *Joe Turner’s Come and Gone* -näytelmässä ja pyysi tätä koe-esiintymään elokuvaansa *[[Do the Right Thing – kuuma päivä]]*. Lindo kieltäytyi mutta haki Leen elokuvaan *[[Malcolm X (elokuva)|Malcolm X]]*. Siinä hän näytteli hienostunutta harlemilaista karibialaistaustaista gangsteria. Lindo ja Lee jatkoivat yhteistyötä myös elokuvissa *[[Crooklyn – menomesta]]* (1994) ja *[[Clockers (elokuva)|Clockers]]* (1995).

Lindo sai Leen elokuvien ansiosta erityisesti mustien katsojien keskuudessa luotettavana luonnenäyttelijänä. Hänen asemansa elokuva-alalla kuitenkin romahti 1990-luvun toisella puoliskolla. Hän joutui kieltäytymään Leen vuoden 1996 elokuvasta *[[Get on the Bus]]*, joka kertoi miljoonan miehen marssista, ja lähti pois Leen osatuottamasta projektista, jonka käsikirjoituksesta hän ei pitänyt. Lindosta tuli 1990-luvun loppupuolella monien elokuvien kovishahmo. Hän näytteli muun muassa vastuuntunnotonta leikkigangsteria elokuvassa *[[Get Shorty – hyvä pätkä]]*, kovaotteista poliisia elokuvassa *[[Puhallettu 60 sekunnissa (vuoden 2000 elokuva)|Puhallettu 60 sekunnissa]]* ja timanttivarasta *[[Ryöstö (elokuva)|Ryöstössä]]*. Lindon rooli elokuvassa *[[Oman elämänsä sankari]]* (1999) oli mukana jopa Oscar-keskusteluissa, mutta tuotantoyhtiö Miramax ei halunnut ajaa hänen ehdokuyttaan.

Lindon ura polki 2000-luvun puolivälissä paikoillaan, ja hän oli vierailevana tähtenä televisiosarjoissa, kuten *[[Kova laki|Kovassa laissa]]*, ja teki joitakin televisioelokuvia. Lindo oli mukana myös pienessä rooleisa joissakin ison budjetin elokuvissa, kuten *[[Domino (elokuva)|Dominossa]]*, *[[Sahara (vuoden 2005 elokuva)|Saharassa]]* ja *[[Point Break (vuoden 2015 elokuva)|Point Breakissa]]*.

Lindo sai jälleen uutta näkyvyyttä saatuaan roolin CBS:n televisiosarjasta *[[The Good Fight]]*, joka oli sarjan *[[Good Wife]]* spin-off. Sitä alettiin esittää vuonna 2017, ja siinä Lindo näyttelee asianajajaa, joka työskentelee afroamerikkalaisten omistajassa lakitoimistossa. Lindo oli sarjassa neljän kauden ajan ja sai siitä muun muassa Critics’ Choice -palkintoehdokkuuden.

Lindon ja Spike Leen ensimmäinen yhteinen elokuva 26 vuoteen oli Vietnamin sota -draama *[[Da 5 Bloods]]* (2020), jossa Lindo näyttelee traumaperäisestä stressihäiriöstä kärsivää Trumpin kannattajaa. Hän sai kriitikoilta valtavasti kehuja suorituksestaan, mutta hän ei yllättäen saanut siitä Oscar-ehdokkuutta. Lindo myönsi myöhemmin olleensa asiasta syvästi pettynyt. Lindo oli *Da 5 Bloodsin* jälken myös toisessa Netflix-tuotannossa lännenelokuvassa *[[Harder They Fall]]*, jonka keskeisimmässä rooleissa on vain mustia näyttelijöitä.

Lindo oli vuonna 2025 mukana vampyyrielokuvassa *[[Sinners]]*, joka sai ennätyksellisesti 16 Oscar-ehdokkuutta. Lindo puolestaan sai parhaan miessivuosan ehdokkuuden. Hän näyttelee elokuvassa bluesmuusikkoa, joka joutuu linnoutuman *[[juke joint]]* -kapakkaan taistelemaan vampyyreja vastaan Jim Crow -lakien ajan Yhdysvalloissa.

## Filmografia
**[[Find the Lady]]* (1976)
**[[More American Graffiti]]* (1979)
**[[The Blood of Heroes]]* (1990)
**[[Malcolm X (elokuva)|Malcolm X]]* (1992)
**[[Bound by Honor]]* (1993)
**[[Crooklyn – menomesta]]* (1994)
**[[Clockers (elokuva)|Clockers]]* (1995)
**[[Congo (elokuva)|Congo]]* (1995)
**[[Get Shorty (elokuva)|Get Shorty]]* (1996)
**[[Ransom – lunnaat]]* (1996)
**[[Broken Arrow – operaatio erämaassa]]* (1996)
**Soul of the Game* (1996)
**[[A Life Less Ordinary]]* (1997)
**[[Paholaisen asianajaja (elokuva)|Paholaisen asianajaja]]* (1997)
**[[Oman elämänsä sankari]]* (1999)
**[[Puhallettu 60 sekunnissa (vuoden 2000 elokuva)|Puhallettu 60 sekunnissa]]* (2000)
**[[Romeon on kuoltava]]* (2000)
**[[The One (elokuva)|The One]]* (2001)
**[[Ryöstö (elokuva)|Ryöstö]]* (2001)
**[[Viimeinen linnoitus]]* (2001)
**[[The Core]]* (2003)
**[[Wondrous Oblivion]]* (2003)
**[[Domino (elokuva)|Domino]]* (2005)
**[[This Christmas (elokuva)|This Christmas]]* (2007)
**[[Up – kohti korkeuksia]]* (2009) (äänirooli)
**[[The Diamond Job]]* (2011)
**[[Cymbeline]]* (2014)
**[[Do You Believe?]]* (2015)
**[[Point Break (vuoden 2015 elokuva)|Point Break]]* (2015)
**[[Battlecreek]]* (2017)
**[[Malicious (vuoden 2018 elokuva)|Malicious]]* (2018)
**[[Da 5 Bloods]]* (2020)
**[[LX 2048]]* (2020)
**[[The Harder They Fall]]* (2021)
**[[Sinners]]* (2025)

## Aiheesta muualla
*
*Tietoa ja kuvia Lindosta